Vjatšeslav Morozov

Vjatšeslav Morozov (vene keeles Вячеслав Евгеньевич Морозов Vjatšeslav Jevgenjevitš Morozov; sündinud 30. juunil 1972) on politoloog, Tartu Ülikooli Euroopa Liidu – Venemaa uuringute professor. 

Tema peamised teadussuunad on poststrukturalism, postkolonialismi teooria ja kriitika, demokraatia teooria, ideoloogia ja diskursused Venemaal, Euroopa Liidu – Venemaa suhted.

Haridustee  
Morozov sai spetsialisti diplomi 1994. aastal Peterburi Riikliku Ülikooli ajalooteaduskonnast ja magistrikraadi 1996. aastal Iirimaa Limericki Ülikoolist Euroopa õpingutes.  

1997. aastal kaitses ta Peterburi Riikliku Ülikooli rahvusvaheliste suhete teaduskonnas doktorikraadi teemal "Rootsi sotsiaaldemokraatia ja Euroopa integratsiooni ideoloogia" (juhendaja Konstantin K. Khudoley).

Töökäik  
Morozov oli aastatel 1997–1998 Peterburi Riikliku Ülikooli rahvusvaheliste suhete teaduskonna assistent, 1998–2000 lektor ning 2000–2010 dotsent. 

Ta oli aastatel 2006–2009 Norra Ülikoolikeskuses Peterburis Venemaa välispoliitika lektor ning 2007. aastal Denveri Ülikooli rahvusvaheliste uuringute magistrikooli külalislektor. 

Morozov oli 2010–2011 Tartu Ülikooli riigiteaduste instituudi rahvusvaheliste suhete dotsent ning alates 2011. aastast on ta Euroopa Liidu – Venemaa uuringute professor Johan Skytte poliitikauuringute instituudis.

Teadusorganisatsiooniline tegevus 
Morozov on Academia Europaea liige. Ta kuulub Tartu Ülikooli Euroopa Liidu – Venemaa uuringute keskuse (CEURUS) meeskonda. Alates 2016. aastast on ta Tartu Ida-Euroopa ja Venemaa uuringute konverentsi programmkomitee esimees ning peakorraldaja.  

Aastatel 2007–2010 oli ta Central and East European International Studies Association (CEEISA) täitevnõukogu liige. Morozov osaleb PONARS Eurasia ekspertvõrgustikus ning rahvusvahelises teadusprojektis Making Identity Count, milles vastutab NSVL ja Venemaa rahvusidentiteedi uuringute eest.  

Ta kuulub erinevate teadusajakirjade toimetuskolleegiumidesse nagu Stasis, Russian Politics, Problems of Post-Communism ning on paljude teadusajakirjade käsikirjade retsensent.

Publikatsioonid  
2015. aastal ilmus tema raamat "Russia’s Postcolonial Identity: A Subaltern Empire in a Eurocentric World" (kirjastuses Palgrave Macmillan, ISBN 9781137409300), mille peamine tees on, et Venemaa perifeersuse dialektika soodustab samal ajal nii radikaalse läänevastase režiimi konsolideerimist kui ka Euroopa-keskse maailmavaate hegemooniat.

Viited

Välislingid 
 Viacheslav Morozov Google Scholari lehel

Eesti politoloogid
Tartu Ülikooli sotsiaalteaduste valdkonna professorid
Tartu Ülikooli majandusteaduskonna professorid
Tartu Ülikooli sotsiaal- ja haridusteaduskonna professorid
Sündinud 1972